2018 Nissan Frontier S 1N6BD0CT4JN732233 | Rountree Moore Nissan Lake City, FL
Stock #: N732233 Help jou kind om ’n gesonde selfbeeld te ontwikkel - Jou Gesin | Solidariteit WêreldJou Gesin | Solidariteit Wêreld
Tuis › Artikels › Help jou kind om ’n gesonde selfbeeld te ontwikkel
Elke kind worstel soms met die gevoel dat hy/sy nikswerd is. Funksionele terapeut, dr. Bertie Hanekom, sê: “Dit hang van ouers, onderwysers en ander belangrike beïnvloeders af of kinders volwassenheid gaan bereik met ’n positiewe prentjie van hulself.” Hy sê jy moet oplet na die manier waarop jy met jou kind praat. ’n Kind wat herhaaldelik op die verkeerde manier tereggewys word, kan homself begin sien as bang (byvoorbeeld om foute te maak), en/of skuldig of nikswerd (minderwaardig).
Gevoelens soos dié beïnvloed nie net jou kind se waagmoed en selfvertroue nie, dit raak ook sy belewing van geluk en sin. Aan die ander kant stel ’n gesonde selfbeeld hom in staat stel om te doen wat hy graag wil doen; dit sal hom toelaat om getrou aan homself te wees; om duidelike grense te hê en met grasie te kan “nee” sê in situasies wat nie by sy planne of waardes pas nie.
Aanvaar jou kind homself en is hy gelukkig met wie hy is?
Glo hy ander se komplimente is opreg?
Kan hy waag, of vermy en vrees hy nuwe situasies en veranderinge?
Glo hy in sy eie vermoëns?
Bekommer hy hom gedurig oor wat ander dink?
Steek hy sy gevoelens weg?
Sien hy homself as waardevol, gelukkig, nodig en iemand wat ander se respek, aanvaarding en liefde verdien?
Om ’n kind met ’n goeie selfbeeld groot te maak vra ’n ouer wat nie regeer en beheer nie, maar opvoed en lei deur ’n rolmodel van geloof, hoop, planne en hardwerkendheid te wees.
Help jou kind om sy selfbeeld te verbeter deur:
Hom onvoorwaardelik te aanvaar sodat hy homself kan aanvaar. Leer hom om sy uniekheid te waardeer en nie soos iemand anders te probeer wees nie.
Erkenning te gee. Wees ’n bron van sy sterk punte – nie net van sy prestasies nie.
Geleenthede te skep waar hy homself as uniek en bevoeg kan ervaar. Laat hom toe om perd te ry, boog te skiet, fiks te raak, duik-, klavier-, of enige ander lesse waarin hy belangstel, te neem.
Hom uitdagings te gee wat sy grense sal verskuif oor wat hy van homself dink en glo. Indien hy iets regkry wat hy gedink het hy nie sal kan doen nie, sal dit hom laat goed voel oor homself.
Nie te gou te help met dinge wat hy nie kan doen nie. Laat hom eers dink en probeer. Toon respek vir sy pogings.
Vinnig te wees om hom te prys en stadig te wees met kritiek. Prys hom vir sy insette en nie vir die resultaat nie. Help en gee leiding – die tydsberekening is belangrik omdat dit dikwels bepaal of hy dit as hulp of kritiek ervaar.
Hom te leer om hom met homself te vergelyk. As hy beter as die vorige keer gevaar het, het hy uitstekend presteer, ongeag daarvan of hy eerste, derde of laaste gekom het.
Hom te help om met balans te lewe. Leer hom om reg en genoeg te eet, genoeg te rus, te ontspan en gereeld te oefen.
Hom te help om kritiek te hanteer deur daarna te luister, veranderinge te maak indien nodig en die res te vat van wie dit kom.
Hom te help om weg te doen met sinnelose selfkritiek deur positiewe selfspraak. Dis nie dieselfde as spog nie.
Hom te leer dat daar altyd ’n plan gemaak kan word. En respekteer sy pogings – moenie dit altyd probeer verbeter nie.
Hom te beskerm teen afbrekende kritiek en opmerkings van ander – veral boeties en sussies. Leer jou kinders dat alle mense en lewe respek verdien.
Hom waardes met ’n sin-dimensie te leer. Vertel hom dat daar altyd iets of iemand is om in te glo, voor te hoop en lief te hê.
Laastens en die heel belangrikste is liefde. Jou kind moet weet – maak nie saak wat hy doen of nie doen nie – dat jy hom onvoorwaardelik liefhet en dat dit nooit sal verander nie!